Bull
        
         (slekt fra Trøndelag)
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Bull er en norsk slekt som stammer fra sogneprest i Støren, prost Jens Andersen (cirka 1550–1610). Fra dennes sønnesønns sønn, prost i Fosen Anders (1663–1735) stammer fem hovedgrener av slekten via sønnene Nils, Rasmus, Hans, Christen og Jørgen.
Slekt etter Nils Rosing Bull Oberstløytnant Nils Rosing Bull (1696–1782) var far til prost Jens Lemvig Bull (1727–1799) og oberst Andreas Christian Bull (1729–1793). Førstnevnte var far til blant andre sogneprest Hans Grøn Bull (1758–1833), bygdemålsdikteren, fogd Ole Christian Bull (1762–1814) og fogd Peter Ludvig Munthe Bull (1765–1843).Fogd Ole Christian Bull var farfars far til agent Trygve Bull (1870–1958), som var far til lektor Trygve Friis Bull (1905–1999), høyesterettsadvokat, ordfører i Oslo Brynjulf Friis Bull (1906–1993) – som var far til politikeren Bernt Bull (født 1946) – og byrettsdommer Reidar Friis Bull (1909–1994).Fogd Peter Ludvig M. Bull var farfars far til byråsjef, redaktør av Norges Statskalender Nils Rosing Bull (1838–1915) og til general Johan Lauritz Bull (1847–1918). Slekt etter Rasmus Rosing Bull Fra borger på Hitra Rasmus Rosing Bull (1699–1797) stammer blant andre minedirektør Johan Andreas Bull (1879–1957) og dennes farbror, dr.med. Ole Bornemann Bull (1842–1916), som var far til ambassadør Jens Stenberg Bull (1886–1956), ingeniør Fredrik Rosing Bull (1882–1925) og tegneren Johan Bull (1893–1945). Slekt etter Hans Bull Oberst Hans Bull (1700–1777) var far til sogneprest i Klæbu Hans Bull (1739–1783) og politimester i Oslo Andreas Bull (1746–1796). Denne grenen er utdødd. Slekt etter Christen Bull En gren som stammer fra kaptein Christen Bull (1701–1755) er også utdødd. Slekt etter Jørgen Andreas Bull Kaptein Jørgen Andreas Bull (1703–1764) var far til Ole Bornemann Bull (1747–1810), apoteker i Bergen. Hans sønn apoteker Johan Storm Bull (1787–1838) var far til fiolinisten Ole Bornemann Bull (1810–1880), oberst Jens Munthe Bull (1815–1905) og stadskonduktør Georg Andreas Bull (1829–1917). Oberst Jens Munthe Bull var far til høyesterettsassessor, statsråd Edvard Hagerup Bull (1855–1938), hvis sønn var komponisten Sverre Hagerup Bull (1892–1976) – som igjen var far til komponisten Edvard Hagerup Bull (1922–2012), og til arkitekt Schak August Steenberg Bull (1858–1956). Stadskonduktør Georg A. Bull var far til arkitekt Henrik Bull (1864–1953).Kaptein Jørgen Andreas Bull var også far til høyesterettsjustitiarius Johan Randulf Bull (1749–1829) og magistratspresident i Christiania Johan Lausen Bull (1751–1817). Johan Randulf Bull var far til høyesterettsjustitiarius Georg Jacob Bull (1785–1854). Dennes sønn korpslege Johan Randulf Bull (1815–94) var far til overlege, dr.med. Edvard Isak Hambro Bull (1845–1925), som igjen var far til grosserer Theodor Bull (1870–1958), professor Edvard Bull d.e. (1881–1932), sekretær Johan Peter Bull (1883–1960) og professor Francis Bull (1887–1974).Professor Edvard Bull d.e. var far til professor Edvard Bull d.y. (1914–1986), som igjen var far til professor Ida Bull (født 1948). Høyesterettsjustitiarius Georg Jacob Bull var også far til generalkrigskommissær Anders Sandøe Ørsted Bull (1817–1907). Han var far til generalmajor Karl Sigwald Johannes Bull (1860–1936), som igjen var far til generalmajor Georg Jacob Falck Bull (1892–1977). Les mer i Store norske leksikon Bull genealogi Litteratur Bull, Jens: Den trønderske slekt Bull, 1938  Schilbred, C.S.: Slekten Bull fra Trøndelag, 1976